                                              


Градско веће, на основу члана 3. Одлуке о утврђивању времена и узрока смрти лица умрлих изван здравствене установе (''Службени лист града Крагујевца'', број 14/23) и Закључка о расписивању Јавног огласа за одређивање доктора медицине за стручно утврђивање времена и узрока смрти лица умрлих изван здравствене установе на територији града Крагујевца број 50-49/26-V од 28. јула 2026. године, у вези са чланом 203. став 4. Закона о здравственој заштити ("Службени гласник Републике Србије", број 25/2019, 92/2023-аутентично тумачење и  29/2025- одлука УС), расписује 

Ј А В Н И    О Г Л А С
за одређивање доктора медицине за стручно утврђивање времена и узрока смрти лица  умрлих изван здравствене установе на територији града Крагујевца

I  Расписује се јавни оглас за одређивање до петнаест доктора медицине за стручно утврђивање времена и узрока смрти лица умрлих изван здравствене установе за територију града Крагујевца (у даљем тексту:мртвозорник) од којих један мртвозорник за утврђивање смрти у Заводу за смештај одраслих лица ''Мале Пчелице'' Крагујевац и један мртвозорник за утврђивање смрти у Геронтолошком центру Крагујевац, на период од три године.

II Мртвозорник обавља непосредан преглед лица умрлих изван здравствене установе за сва матична подручја на територији града Крагујевца, према територијалном распореду који одређује надлежна градска управа, утврђује време и узрок смрти и уноси  потврду о смрти у форми електронског документа.
 
III  Право учешћа имају лица која испуњавају следеће услове:
	- завршен медицински факултет;
	- положен стручни испит;
	- најмање годину дана искуства на пословима стручног утврђивања времена и узрока смрти и
	- пребивалиште на територији града Крагујевца.
						
IV  Уз пријаву на јавни оглас кандидати су дужни да доставе:
-     извод из матичне књиге рођених;
	-     радну биографију са контакт подацима;
· оверену копију дипломе о завршеном факултету;
· оверену копију уверења о положеном стручном испиту;
· копију личне карте или  очитане биометријске личне карте;
· доказ о радном искуству на пословима стручног утврђивања времена и узрока смрти (оригинал или копија уговора или решења о обављању послова стручног утврђивања времена и узрока смрти лица умрлих изван здравствене установе, односно оригинал потврде или уверења које издаје послодавац/надлежна служба са ближим описом послова које је лице обављало);
-  доказ о радном искуству у области здравствене заштите (потврда о радном/пензијском стажу Републичког фонда за пензијско и инвалидско осигурање (ПИО), односно о волонтерском стажу надлежне службе);
· оверену копију дозволе за рад – лиценце издате од надлежне коморе (ако је кандидат у радном односу) или решења о упису у комору (ако кандидат није у радном односу);
· доказ да кандидат није осуђиван (уверење/потврда надлежне полицијске управе не старије од два месеца);
· доказ да се против кандидата не води кривични поступак и да није покренута истрага (уверење надлежног суда не старије од два месеца).
Оригинали докумената се по захтеву, морају доставити на увид.

V  Рок за подношење пријава на јавни оглас је десет дана и почиње да тече наредног дана од дана објављивања јавног огласа у недељном листу Недељне новине ''Крагујевачке''.

	VI Пријаве на јавни оглас са неопходном документацијом и доказима о испуњености услова подносе се Комисији за спровођење Јавног огласа за одређивање мртвозорника, препорученом пошиљком путем поште, или лично преко пријемне канцеларије органа Града, у затвореној коверти на адресу:

Градско веће града Крагујевца
Комисија за спровођење Jавног огласа
за одређивање мртвозорника
са назнаком: Пријава на јавни оглас: НЕ ОТВАРАТИ
Трг слободе број 3  Крагујевац

VII  Неблаговремене, непотпуне и неразумљиве пријаве неће бити предмет разматрања. 

VIII  Рангирање подносилаца пријава вршиће се применом следећих критеријума:
· дужина радног искуства на пословима стручног утврђивања времена и узрока смрти;
· дужина радног искуства у области здравствене заштите;
· висина просечне оцене на студијама и
· дужина студирања.

IX Уколико након спроведеног поступка оцењивања приложене документације, поједини кандидати буду подједнако рангирани, предност ће имати кандидати са дужим радним искуством на пословима стручног утврђивања времена и узрока смрти.     
         
            X Градско веће ће на основу Нацрта решења и Извештаја Комисије за спровођење јавног огласа за одређивање мртвозорника, у року не дужем од 10 дана, од дана пријема, утврдити предлоге кандидата за мртвозорнике и доставити их Скупштини града на разматрање и одлучивање.
					
XI  Пријаве на јавни оглас са достављеном документацијом, не враћају се подносиоцима пријава, већ остају у документацији Комисије за спровођење јавног огласа за одређивање мртвозорника.


Напомена: Јавни оглас је објављен 6. августа 2026. године у недељном листу Недељне новине  “ Крагујевачке“.
